DA Den Europæiske Unions Tidende C 81/13

Offentliggørelse af en ansøgning om godkendelse af en ændring af mindre omfang i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

(2016/C 81/08)

Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1)

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»LAMMEFJORDSKARTOFLER«

EU-nr.: DK-PGI-0205-01365 — 23.9.2015

( ) BOB ( X ) BGB ( ) GTS

1. Ansøgende sammenslutning og legitim interesse

Lammefjordens Grøntsagslaug Højgårdsvej 9 4540 Fårevejle DANMARK Telephone: +45 59621234 E-mail: mail@lammefjorden.dk

Lammefjordens Grøntsagslaug er sammenslutningen bag registreringen af DK/PGI/0005/00952 »Lammefjordskartofler«

2. Medlemsstat eller tredjeland

Danmark

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning — ☒ Mærkning — ☒ Andet (Pakningsstørrelse)

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Ansøgningen indeholder to ændringer:

I:

I afsnittet »E: Fremstilling« i varespecifikationen tilføjes:

»Pakninger af Lammefjordskartofler, der præsenteres for den endelige forbruger, kan være op til 15 kg.«

Tilsvarende ændres afsnit »3.6. Særlige regler vedrørende udskæring, rivning eller emballering osv.« i enhedsdokumentet, sidste sætning:

»Pakninger af lammefjordskartofler, der præsenteres for den endelige forbruger, kan være fra 1-15 kg.«

til

»Pakninger af lammefjordskartofler, der præsenteres for den endelige forbruger, kan være op til 15 kg.«

Årsagen til ændringen:

Årsagen til denne ændring er, at markeret for spisekartofler har udviklet sig i Danmark siden indgivelsen af ansøgningen om registrering, idet der nu er et marked for pakninger af spisekartofler med vægt under 1 kg.

II:

I afsnittet »H: Eventuelle særlige regler for mærkning« i varespecifikationen slettes første afsnit, pkt. b): »b) Logo for Lammefjordens Grøntsagslaug.«

Første afsnit affattes derfor:

»Emballagen skal mærkes med flg. oplysninger uanset, om det er en færdigpakning eller åben emballage:

a) Identifikation: Lammefjordskartofler. Navn og adresse på pakkeri.

b) Spisekartofler

c) Størrelsessortering som angivet i produktspecifikationen

d) Sort«.

Tilsvarende ændring foretages i enhedsdokumentets afsnit

Årsag til ændringen:

Lammefjordens Grøntsagslaug har vurderet, at brugen af logoet bør være frivillig i stedet for obligatorisk. Det skal bemærkes, at det ikke er nogen pligt, at pakkere af BGB-Lammefjordskartofler skal være medlem af Lammefjordens Grøntsagslaug, der er producentorganisationen bag registreringen. Obligatorisk brug af logoet for producentorganisationen for ikke-medlem ville være uhensigtsmæssigt.

ENHEDSDOKUMENT

»LAMMEFJORDSKARTOFLER«

EU-nr.: DK-PGI-0205-01365 — 23.9.2015

( ) BOB ( X ) BGB

1. Navn

»Lammefjordskartofler«

2. Medlemsstat eller tredjeland

Danmark

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Lammefjordskartofler er kendetegnet af, at skrællen er tynd og markant mere glat og blank end skrællen på kartofler dyrket andre steder. Den fine skræl betyder, at Lammefjordskartofler adskiller sig fra andre spisekartofler ved, at de kan spises med skræl. Den fine skræl betyder samtidig, at kødet holder sin lyse farve under lagring, hvor spisekartofler dyrket på andre jordbundstyper efterhånden får en mørkere overflade og kødet bliver mere gulligt. Skrællen har denne særlige karakter på grund af Lammefjordens helt specielle jordtype, der betyder, at skrællen ikke beskadiges under vækst og optagning.

Lammefjordskartofler er modne kartofler, og omfatter således ikke »nye kartofler«. De modner færdige i jorden, hvorfor optagning først begynder omkring 1. september.

Lammefjordskartofler er vaskede.

Lammefjordskartofler er kogefaste hele sæsonen.

Lammefjordskartofler skal overholde kvalitetsnormerne for spisekartofler i Klasse 1, jf. bekendtgørelse nr. 450 af 16. maj 2011 om avl m.v. af kartofler, bilag 13, eller kravene til spisekartofler i FN-ECE-standarden for spisekartofler (FFW-52)

Dog må en lammefjordskartoffel højst have 5 % af overfladen dækket af kartoffelskurv, pulverskurv, netskurv eller rodfiltsvamp. Der må i et parti lammefjordskartofler højst være 8 % (vægtprocent) knolde, der har denne fejl.

Kartofler pakket i samme emballage må i størrelse højst variere 15 mm i omkreds fra den største til den mindste for at sikre forbrugerne et produkt af ensartet størrelse.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

Dyrkning

Dyrkning af BGB-Lammefjordskartofler skal ske efter standarden Global GAP (The Global Partnership for Good Agricultural Practises). Der må ikke anvendes slam ved produktion af Lammefjordskartofler.

Optagning af Lammefjordkartofler begynder først omkring den 1. september med henblik på at sikre, at kartoflerne er tilstrækkeligt modne og dermed velegnede til oplagring. Optagning tilstræbes — af hensyn til de faldende temperaturer — at være afsluttet medio oktober.

Opbevaring

Lammefjordskartofler opbevares i mindre trækasser og ikke i løslager eller kule. Lammefjordskartofler skal opbevares ved maksimalt 5 grader Celsius og forvarmes inden pakning. Dette medfører, at risikoen for skader på kartoflerne minimeres.

Sortering

Sortering af lammefjordskartofler med hensyn til at opfylde de særlig krav i relation til kartoffelskurv, pulverskurv, netskurv eller rodfiltsvamp kræver en særlig ekspertise og opmærksomhed, og denne sortering gennemføres derfor på de tilmeldte pakkerier på Lammefjorden.

Virksomheder, der pakker lammefjordskartofler, er underlagt Global GAP-standarden.

Pakninger af lammefjordskartofler, der præsenteres for den endelige forbruger, kan være på op til 15 kg.

3.6. Særlige regler for mærkning af det produkt, den registrerede betegnelse henviser til

Emballagen skal mærkes med flg. oplysninger uanset, om det er en færdigpakning eller åben emballage

a) Identifikation: Lammefjordskartofler. Navn og adresse på pakkeri.

b) Spisekartofler

c) Størrelsessortering som angivet i produktspecifikationen

d) Sort.

4. Præcis afgrænsning af det geografiske område

Lammefjordsregionen udgøres af fire inddæmmede fjordarealer i Odsherred på Sjælland:

— Den inddæmmede del af Lammefjorden, der fysisk afgrænses af Ringkanalen og Audebodæmningen.

— Svinninge Vejle, der afgrænses mod syd, vest og nord af Ringkanalen, mens den østlige afgrænsning er jernbanestrækningen mellem Svinninge og Hørve.

— Sidinge Fjord, der afgrænses af Sidinge dæmning og en landvandskanal.

— Klintsø, der afgrænses af afvandingskanaler.

5. Tilknytning til det geografiske område

5.1. Det geografiske områdes egenart

Dyrkningsjorden på Lammefjorden er inddæmmet havbund (fjordbund) med dyndet bonitet. I Lammefjordsregionen var Sidinge Fjord det første område, der blev udtørret (påbegyndt i 1841). Derefter fulgte Svinninge Vejle, og i 1873 begyndte inddæmningen af det største område, Lammefjorden. Til sidst blev Klintsø tørlagt.

De underliggende jordlag består af ler og mergel eller ler og dyndblandet sand. Oven på disse jordlag findes et flere meter tykt dyndlag, der er dannet af vegetabilske og animalske stoffer. Store dele er næsten stenfri, og de mange gamle muslingeskaller og østersskaller giver jorden et naturligt højt indhold af kalk.

Klimaet på Lammefjorden er optimalt for dyrkning af kartofler: milde vintre og kølige somre og nedbør fordelt jævnt over hele året. Odsherred er forholdsvis nedbørsfattigt, men Lammefjordsområdet er, qua afvandingskanalerne, begunstiget med gode vandingsmuligheder. På den måde kan producenterne i dette område til en vis grad selv styre, hvor meget vand kartoflerne tilføres. Da den naturlige regnmængde som regel ikke er tilstrækkelig, kan producenterne således selv være med til at optimere vækstbetingelserne — i modsætning til andre landsdele, hvor for store regnmængder kan påvirke kartoffelhøsten i negativ retning.

5.2. Produktets egenart

Kartofler fra Lammefjordsregionen adskiller sig tydeligt fra kartofler fra andre områder ved at fastholde sin karakteristiske lyse overflade, også under opbevaring/oplagring. Farven fastholdes, da sandet i den sandede jord er slebet og mere blødt og rundt end almindelig sandjord, hvilket betyder, at der ikke kommer ridser i kartoflerne ved optagning. Kartofler fra Lammefjordsregionen kan derfor opbevares i kølerum og håndteres hele året rundt uden at påbegynde en misfarvning af overfladen. En kartoffel med ridset overflade vil under opbevaring/oplagring få en mørkere overflade.

Lammefjordskartofler er — i modsætning til andre modne spisekartofler — egnede til at spises uden at skulle skrælles først.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Lammefjordskartoflernes særlige kvalitet er knyttet til dyrkningsforholdene på den tidligere fjordbund. Kartoflens glatte overflade skyldes den skånsomme behandling, som de særlige jordbundsforhold muliggør. Sandjorden med afrundede sandkorn betyder, at kartoflerne undgår ridser i overfladen ved optagning og derfor kan lagres med glat overflade. En glat overflade er mindre udsat for skurv end en kartoffel dyrket i jord med større indhold af sten- og sandpartikler, der kan medføre ridser under vækst og optagning. Lammefjordskartofler er derfor velegnede til lagring.

Navnet Lammefjordskartoffel er alment kendt i Danmark. I mange dagligvarebutikker sælges de i emballage med »Lammefjordskartofler« påtrykt, ligesom de lastbiler, som dagligt fragter kartofler fra området til de store dagligvareterminaler i hovedstadsområdet og i Jylland, er påtrykt store logoer med »Lammefjordskartofler« og er med til yderligere at udbrede kendskabet til Lammefjordsområdet.

Lammefjordskartofler er medvirkende til, at Lammefjorden i den brede offentlighed forbindes med grøntsager af høj kvalitet, ikke mindst kartofler. »Den store danske Encyklopædi« beskriver Lammefjorden på følgende måde: »Den tørlagte fjordbund har en rig planteproduktion: korn, frø og grøntsager. Lammefjorden er kendt for sine gulerødder og kartofler, før 1980 også for blomsterløg og asparges«.

Ofte nævnes Lammefjorden specifikt, når danske og udenlandske medier omtaler den succes, som danske restauranter i disse år oplever med menuer baseret på nordiske råvarer.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Varespecifikation%20for%20Lammefjordskartofler%20-%20ændring.pdf

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.